b"\n_START_ARTICLE_\nZagwe-dynastiet\n_START_PARAGRAPH_\nZagwe-dynastiet (\xe1\x8b\x9b\xe1\x8c\x89\xe1\x8b\xac) var et historisk konged\xc3\xb8mme i dagens Etiopia. Det omfattet store deler av dette omr\xc3\xa5det og eksisterte fra rundt 900-tallet til 1270, da den siste Zagwe kongen Za-Ilmaknun ble drept i et slag med styrker fra Yekuno Amlak som etablerte Det salomonske dynasti som makthavere i omr\xc3\xa5det. Navnet skal komme fra Ge'ez og ordet Ze-Agaw, som skal bety \xc2\xabAgaws dynasti\xc2\xbb, med referanse til Agaw-folket som utgjorde den herskende klasse. Zagwes mest kjente konge var Gebre Mesqel Lalibela, som sto for byggingen av de uthugde kirkene i Lalibela._NEWLINE_Det er antatt at omr\xc3\xa5det som sto under direkte styre av kongene fra Zagwe-dynastiet kan han inkludert h\xc3\xb8ylandene i dagens Eritrea, Tigray, videre s\xc3\xb8rover til Amhara og De etiopiske h\xc3\xb8ylandene, og vestover mot Tanasj\xc3\xb8en. I motsetning til hva som var vanlig blant de etterf\xc3\xb8lgerne herskerne i omr\xc3\xa5det, hadde Zagwe-dynastiet en arverekkef\xc3\xb8lge som prim\xc3\xa6rt gikk til br\xc3\xb8dre som konge.\n_START_SECTION_\nHistorie\n_START_PARAGRAPH_\nRundt 960 \xc3\xb8dela dronning Gudit restene av Kongeriket Aksum, noe som medf\xc3\xb8rte en endring av tyngdepunktet av maktsenteret, som senere flyttet seg s\xc3\xb8rover. Hun styrte i 40 \xc3\xa5r av de gjenv\xc3\xa6rende omr\xc3\xa5dene som hadde v\xc3\xa6rt Aksum, og tronen gikk videre til hennes etterkommere. If\xc3\xb8lge den tradisjonelle etiopiske historiefortellingen ble den siste fra hennes dynasti avsatt av Mara Takla Haymanot i 1137. Han giftet seg med en datter av den siste kongen av Aksium, Dil Na'od, noe som sikret kontrollen over omr\xc3\xa5det til ham og hans etterf\xc3\xb8lgere. Siden han giftet seg med keiser Dil Na'ods datter, som var medlem av det salomonske dynasti, ble medlemmene av Zagwe-dynastiet teknisk sett en del av det salomonske dynasti, siden gjennom keiser Mara Tekla Haymanots ekteskap og etterkommere gjorde ham til den eneste keiseren som ikke er etterkommer av den bibelske kong Salomon og dronningen av Saba._NEWLINE_Det er mye som ikke er kjent om Zagwe-perioden, herunder er det omstridt hvem og hvor mange konger det var. Noen hevder 11 konger i l\xc3\xb8pet av 354 \xc3\xa5r, andre nevner fire som styrte i 143 \xc3\xa5r, andre hevder en liste med 16 navn. Ogs\xc3\xa5 tidsrommet fra 1117 til 1268 blir nevnt._NEWLINE_Det hevdes at den korteste perioden er den mest sannsynlig. Det vises blant annet til et brev til patriarken av Alexandria, Johannes V rett f\xc3\xb8r 1150 fra en ikke navngitt etiopisk monark, hvor patriarken blir bedt om en ny abune fordi den dav\xc3\xa6rende var for gammel. Denne monarken skal ha v\xc3\xa6rt Mara Takla Haymanot, som \xc3\xb8nsket en abune erstattet fordi den sittende ikke ville anerkjenne det nye dynastiet._NEWLINE_Historiens m\xc3\xb8rke omkring Zagwe-dynastiet er kanskje p\xc3\xa5 sitt m\xc3\xb8rkeste n\xc3\xa5r det gjelder da det ble erstattet av det tilbakevendte salomonske dynasti under Yekuno Amlak. Selv navnet p\xc3\xa5 den siste Zagwe-kongen er ukjent, de eksisterende nedtegningene og de muntlige tradisjonene omtaler ham bare som Za-Ilmaknun, som med sikkerhet er et psevdonym da det blir oversatt til \xc2\xabden ukjente, den skjulte\xc2\xbb, og dette navnet ble benyttet etter at han ble erstattet av salomonske herskere i henhold til damnatio memori\xc3\xa6."